Ίντιθ Νέσμπιτ

Η Ίντιθ Νέσμπιτστα ελληνικά έχει μεταφραστεί και Έντιθ Νέσμπιτ (αγγλικά: Edith Nesbit) (15 Αυγούστου 1858 – 4 Μαΐου 1924) ήταν Αγγλίδα συγγραφέας και ποιήτρια, η οποία έγραψε ή συνεργάστηκε σε περισσότερα από 60 βιβλία παιδικής λογοτεχνίας, μερικά από τα οποία έχουν διασκευαστεί για τον κινηματογράφο και την τηλεόραση. Ήταν επίσης πολιτική ακτιβίστρια και μεταξύ των ιδρυτών της Φαβιανής Εταιρείας, μιας σοσιαλιστικής οργάνωσης που αργότερα συνδέθηκε με το Εργατικό Κόμμα.

 Βιογραφικά στοιχεία 

Η Ίντιθ Νέσμπιτ γεννήθηκε στο νότιο Λονδίνο και ήταν κόρη του χημικού Τζον Κόλις Νέσμπιτ, ο οποίος πέθανε τον Μάρτιο του 1862, πριν από τα τέταρτα γενέθλιά της. Λόγω της κακής υγείας της αδερφής της Μαρίας, που τελικά πέθανε νέα, η οικογένεια μετακόμιζε συνεχώς για αρκετά χρόνια αναζητώντας υγιή κλίματα. Έζησε στο Μπράιτον, το Μπάκιγχαμσιρ, τη Γαλλία, την Ισπανία και τη Γερμανία έως ότου η οικογένεια εγκαταστάθηκε για τρία χρόνια στο Χάλστεντ στο βορειοδυτικό Κεντ - μια τοποθεσία που αργότερα ενέπνευσε σκηνές για τα βιβλία της. 

Όταν η Νέσμπιτ ήταν 17 ετών, η οικογένειά της επέστρεψε στο Λονδίνο. Ενδιαφέρθηκε από μικρή για τον σοσιαλισμό και θαύμαζε τον καλλιτέχνη και σοσιαλιστή Ουίλιαμ Μόρις. Το 1877 γνώρισε τον τραπεζικό υπάλληλο Χίμπερτ Μπλαντ, τον οποίο παντρεύτηκε το 1880, όταν ήταν επτά μηνών έγκυος. Ο γιος τους Πολ, γεννήθηκε εκείνο το καλοκαίρι. Απέκτησαν άλλα δύο παιδιά, την Ίρις και τον Φάμπιαν. Ωστόσο, το ζευγάρι δεν έζησε αμέσως μαζί, ο Μπλαντ αρχικά συνέχισε να ζει με τη μητέρα του. Ο γάμος τους ήταν ταραχώδης. Ο άνδρας της είχε επίσης σχέση με την Άλις Χόατσον (ήταν γραμματέας της Φαβιανής Εταιρείας), με την οποία απέκτησε δύο παιδιά, τα οποία η Νέσμπιτ μεγάλωσε και τα δύο μαζί με τα τρία δικά της. Η Χόατσον παρέμεινε μαζί τους ως οικονόμος και γραμματέας. 

Η Νέσμπιτ και ο Μπλαντ ήταν μεταξύ των ιδρυτών της Φαβιανής Εταιρείας το 1884, όπου γνώρισαν τον Χ. Τζ. Γουέλς και τον Μπέρναρντ Σω με τους οποίους έγιναν στενοί φίλοι. Ο γιος τους Φάμπιαν πήρε το όνομά του από την εταιρεία. Συνεργάστηκαν επίσης με τους συντάκτες του περιοδικού της εταιρείας, με τίτλο Σήμερα. Υπήρξαν για μικρό χρονικό διάστημα μέλη της Σοσιαλδημοκρατικής Ομοσπονδίας, αλλά τελικά την απέρριψαν ως υπερβολικά ριζοσπαστική. Τη δεκαετία του 1880, η Νέσμπιτ έδωσε πολλές διαλέξεις και ήταν παραγωγική συγγραφέας για το θέμα του σοσιαλισμού. Υπέγραφε συχνά τα άρθρα της ως «Φάμπιαν Μπλαντ». Αυτή η δραστηριότητα μειώθηκε με την αυξανόμενη επιτυχία της ως συγγραφέας παιδικών βιβλίων.

Η Νέσμπιτ έζησε στο νοτιοανατολικό Λονδίνο από το 1899 έως το 1920 σε ένα μεγάλο τριώροφο σπίτι που περιβάλλονταν από κήπο. Ήταν πολύ γενναιόδωρη και φιλόξενη και συχνά διοργάνωνε συγκεντρώσεις για τους πολλούς λογοτεχνικούς και πολιτικούς φίλους της. Ήταν μια γυναίκα πρωτοπόρος, είχε κόψει τα μαλλιά της κοντά, γεγονός πολύ τολμηρό στη βικτωριανή εποχή. Περίπου τρία χρόνια μετά τον θάνατο του Μπλαντ (1914), το 1917 παντρεύτηκε τον Τόμας Τάκερ, έναν ναυτικό μηχανικό με τον οποίο έζησε στο ανατολικό Σάσεξ έως τον θάνατό της το 1924. 

 Η Φαβιανή Εταιρεία 
Η Φαβιανή Εταιρεία ιδρύθηκε το 1884 στο Λονδίνο και ήταν μια σοσιαλιστική τάση που είχε ταχθεί υπέρ της επιδίωξης εγκαθίδρυσης του σοσιαλισμού με σχετικά ήπια μέσα και όχι με κατά μέτωπο επίθεση ή επανάσταση. Το όνομα είναι μια αναφορά, σε πολιτικό πεδίο, στη στρατιωτική τακτική που ακολούθησε ο Ρωμαίος στρατηγός Κόιντος Φάβιος Μάξιμος στον αγώνα του κατά του Αννίβα, δηλ. να τον νικήσει μέσω της φθοράς και όχι σε αποφασιστική μάχη. Υπήρξε πρόδρομος του Εργατικού Κόμματος.

 Λογοτεχνική δημιουργία 
Η Νέσμπιτ άρχισε να γράφει μυθιστορήματα για παιδιά στις αρχές της δεκαετίας του 1890 και τελικά δημιούργησε περισσότερα από 60 βιβλία για παιδιά καθώς και μερικά λιγότερο επιτυχημένα μυθιστορήματα και ποιητικές συλλογές για ενήλικες. Τα παιδικά της βιβλία χαρακτηρίζονται από ζωηρούς διαλόγους, ευρηματικές πλοκές και ένα ευανάγνωστο, χιουμοριστικό αφηγηματικό ύφος. Έγραψε τόσο ιστορίες φαντασίας και μαγείας, στις οποίες τα παιδιά σε καθημερινές συνθήκες έρχονται αντιμέτωπα με έναν εξαιρετικό χαρακτήρα ή γεγονός και μερικές φορές ταξιδεύουν σε φανταστικούς κόσμους, όσο και ρεαλιστικές κωμωδίες με νεανικές αταξίες ή παιδικές ατυχίες. Τα έργα της είχαν καθοριστική επιρροή σε μεταγενέστερους συγγραφείς όπως ο Κλάιβ Στέιπλς Λιούις (Τα χρονικά της Νάρνια), η Νταϊάνα Γουάιν Τζόουνς  και η Τζόαν Ρόουλινγκ ( Χάρι Πότερ).

Μεταξύ των πιο γνωστών βιβλίων της είναι: The Story of the Treasure Seekers (1899, Η ιστορία των αναζητητών του θησαυρού), The Would begoods (1901), The Revolt of the Toys and What Comes of Quarreling (1902, Η εξέγερση των παιχνιδιών και τι προκύπτει από τον καυγά), Five Children and It (1902, Πέντε παιδιά και το ξωτικό), The Railway Children (1905, ελλ. μτφ. Τα παιδιά των τρένων και Τα Παιδιά που έβλεπαν τα Τρένα να Περνούν), The Story of the Amulet (1906), στο οποίο ένας αρχαίος Αιγύπτιος ιερέας εμφανίζεται ξαφνικά στο Λονδίνο του 19ου αιώνα, The Enchanted Castle (1907, Το Μαγεμένο Κάστρο).

 Διασκευές 
Αρκετά βιβλία της έχουν διασκευαστεί για τον κινηματογράφο και την τηλεόραση όπως Τα παιδιά των τρένων (1970), Ο Φοίνικας και το μαγικό χαλί  (1995). 

 Παραπομπές 

Κατηγορία:Άγγλοι συγγραφείς